CELEX: 32020D0963
Language: el
Date: 2020-06-26 00:00:00
Title: Απόφαση (ΕΕ) 2020/963 του Συμβουλίου της 26ης Ιουνίου 2020 σχετικά με τη σύναψη πρωτοκόλλου τροποποίησης της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, προκειμένου να ληφθεί υπόψη η προσχώρηση της Δημοκρατίας της Βουλγαρίας και της Δημοκρατίας της Ρουμανίας στην Ευρωπαϊκή Ένωση

6.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 214/1
               
            
         ΑΠΟΦΑΣΗ (ΕΕ) 2020/963 ΤΟΥ ΣΥΜΒΟΥΛΙΟΥ
         της 26ης Ιουνίου 2020
         σχετικά με τη σύναψη πρωτοκόλλου τροποποίησης της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, προκειμένου να ληφθεί υπόψη η προσχώρηση της Δημοκρατίας της Βουλγαρίας και της Δημοκρατίας της Ρουμανίας στην Ευρωπαϊκή ΈνωσηΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:
         τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) και το πρώτο εδάφιο της παραγράφου 8 του άρθρου 218,
         την πράξη προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση, και ιδίως το άρθρο 6 παράγραφος 2,
         την πρόταση της Ευρωπαϊκής Επιτροπής,
         τη συγκατάθεση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Στις 5 Δεκεμβρίου 2004, το Συμβούλιο εξουσιοδότησε την Επιτροπή να διαπραγματευθεί ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Μαρόκου, αφετέρου.
                  
               
                     (2)
                  
                  
                     Η ευρωμεσογειακή συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου (2), («συμφωνία») υπογράφηκε στις Βρυξέλλες στις 12 Δεκεμβρίου 2006.
                  
               
                     (3)
                  
                  
                     Η συνθήκη προσχώρησης της Δημοκρατίας της Βουλγαρίας και της Ρουμανίας στην Ευρωπαϊκή Ένωση υπογράφηκε στο Λουξεμβούργο στις 25 Απριλίου 2005 και άρχισε να ισχύει την 1η Ιανουαρίου 2007.
                  
               
                     (4)
                  
                  
                     Χρειάζεται πρωτόκολλο τροποποίησης της συμφωνίας, προκειμένου να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση.
                  
               
                     (5)
                  
                  
                     Το πρωτόκολλο υπογράφηκε στις 18 Ιουνίου 2012.
                  
               
                     (6)
                  
                  
                     Συνεπεία της έναρξης ισχύος της Συνθήκης της Λισσαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα.
                  
               
                     (7)
                  
                  
                     Θα πρέπει να εγκριθεί το πρωτόκολλο,
                  
               ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται, εξ ονόματος της Ευρωπαϊκής Ένωσης και των κρατών μελών της, το πρωτόκολλο τροποποίησης της ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και του Βασιλείου του Μαρόκου, αφετέρου, προκειμένου να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση («πρωτόκολλο») (3).
         
         
            Άρθρο 2
            Ο πρόεδρος του συμβουλίου προβαίνει, εξ ονόματος της Ένωσης και των κρατών μελών της στην κοινοποίηση που προβλέπεται στο άρθρο 4 του πρωτοκόλλου (4) και στην ακόλουθη δήλωση:
            
               «Συνεπεία της έναρξης ισχύος της Συνθήκης της Λισσαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Επομένως, οι αναφορές στην “Ευρωπαϊκή Κοινότητα” ή στην “Κοινότητα” στο κείμενο της συμφωνίας και του πρωτοκόλλου νοούνται αντιστοίχως ως αναφορές στην “Ευρωπαϊκή Ένωση” ή στην “Ένωση”».
            
         
         
            Άρθρο 3
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Έγκριση της 17ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  ΕΕ L 386 της 29.12.2006, σ. 57.
         
            (3)  Το κείμενο του πρωτοκόλλου δημοσιεύθηκε στην ΕΕ L 200 της 27.7.2012, σ. 25 μαζί με την απόφαση για την υπογραφή και προσωρινή εφαρμογή.
         
            (4)  Η ημερομηνία έναρξης ισχύος του πρωτοκόλλου δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.